Aproape 40% din populaţia României este, conform datelor Eurostat publicate luni, expusă riscului de sărăcie şi excluziune socială, cea mai vulnerabilă categorie de vârstă fiind tinerii sub 18 ani, cu 49,2%.

Pe sexe, sunt expuse 39,8% dintre femei şi 37,8% dintre bărbaţi. În rândul persoanelor de peste 65 de ani, 34% sunt vulnerabile, la fel ca 73,5% dintre şomeri şi 42,5% dintre părinţi.

Pe plan european, România şi Bulgaria (40,4%) au cele mai mari probleme cu sărăcia populaţiei, faţă de o medie de 23,4%. Cel mai bine stau Cehia, cu 13,3%, Finlanda şi Danemarca.

Studiul mai arată că în jur de o treime dintre europeni nu-şi permit o vacanţă de o săptămână pe an, cu cea mai mare proporţie în România (66%) şi cea mai scăzută în Suedia (8,2%). 11,5% din absolvenţii de facultate din Europa sunt expuşi riscului de sărăcie, cei mai mulţi în Grecia (21,1%) şi cei mai puţini în Malta (3,4%).